Papersnake/gushiwen huggingface dataset:
雪后同徐秘丞皇甫节推孔教授北园晚步
曾巩（宋代）

沙草正黄濒海意，江梅还白故园情。循除远水春前急，绕郭空山雪后明。

林影易斜寒日短，角声吹去暮云平。最惭佳客忘形契，肯伴衰翁著屐行。
南歌子
蒋晱（清代）

别路山川远，离堂琴瑟赊。歌声灯影是谁家。笑我一春憔悴、数飞花。

粉泪长沾袖，残香伴臂砂。怀人旅梦断天涯。无奈黄昏啼杀、后栖鸦。
用梁斗南韵
耶律楚材（元代）

丁年学道道难成，却得中原浪播名。否德自惭调鼎鼐，微才不可典玑衡。

谁知东海潜姜望，好向南阳起孔明。收拾琴书作归计，玉泉佳处老馀生。
咏雪
徐积（宋代）

雪者阴之类，大寒之所为。于人无暖意，著物有消时。

万草若相畏，孤松亦自持。閒阶不须扫，日照与风吹。
病起将移居蕙曲
翁元圻（清代）

冀北归来又一年，轻寒正是养花天。寻芳懒试登山屐，得句迟于上水船。

病减已过春寂寂，愁多空负腹便便。药床茶灶添新制，买得临江屋数椽。
龙穴春涛
欧阳瑄（明代）

沧波万古流不息，春来怒触波心石。雾雨阴笼蜃气楼，月星光射鲛人室。

桃花浪暖滔天高，常闻穴底蛟龙号。舟人鼓柁倏然过，喧豗飞雪逋轻舠。
秦权
释居简（宋代）

自程文法较锱铢，汗竹韦编付烬馀。倒置重轻矜缜密，不知三十六年疏。
竟陵遇昼公
齐己（唐代）

高迹何来此，游方渐老身。欲投莲岳夏，初过竟陵春。

锡影离云远，衣痕拂藓新。无言即相别，此处不迷津。
赠杨景平
晁补之（宋代）

君不见华阴杨君汉孔子，君生其后无乃似。
平居恐惧西北隅，力行发愤尚不媿。
君今鸣橹下长淮，眼明清晓三楚开。
扬州行矣勿濡滞，江南细雨收黄梅。
我今正是鸟折翼，肺病三年广文直。
昔时黄帽榜舟人，却向西湖当不识。
寄声关子老渔樵，小山桂树不须招。
乘槎东海未敢必，欲去天台观石桥。
简杨治中
汪梦斗（宋代）

当年北骑压杭城，奋起渡江寻旧盟。本拟郑侨成好去，宁知徐铉播文名。

从班真是觉来梦，别驾犹如退步行。上介尚能分阃去，不应班爵独公轻。
雪窦杂咏
释鉴（宋代）

特立群峰表，危然势不倾。
禅心情似洗，坐看月华明。
薝卜花
杨巽斋（宋代）

薝卜标名自宝坊，薰风开遍一庭霜。閒来扫地跏趺坐，受用此花无尽香。
青林
楼钥（宋代）

郡斋偶休沐，驱车出西城。
依依山水佳，萧萧松柏声。
雪余春意动，新绿生坳泓。
行行到青林，老眼增双明。
主人喜客来，倒屣欣逢迎。
幽居迹甚遐，健笔主寺方。
回首几年别，千里摇心旌。
相见又睽隔，此意犹未平。
不如造斋合，四座酒重倾。
风流陶鼓泽，肮脏阮步兵。
看剑引三尺，论文驱六丁。
绿野秀横槛，山寺傍连甍。
石罅幽泉溢，脚底轻云生。
诗盟添予会，弈道从君争。
哦诗谷禽应，列炬林鸦惊。
清欢未云足，累句忽已成。
环坐粲十眉，举酒酬三英。
满壁洒醉墨，归梦含余清。
我方愧此集，君欲寻前盟。
吏鞅方缚我，秋风为君行。
题广信王氏园菊本十种 其九 榜眼黄
郑真（明代）

榜眼谁夸进士科，却怜秋色恼人多。双瞳眩转金钱富，无酒陶潜奈汝何。
山居冬日
释文珦（宋代）

白水青山不碍禅，登高临远意翛然。
老梅卧雪香逾远，瘦柏凌霜骨更坚。
四海交游多契阔，一生陶写赖诗篇。
人间万事俱抛弃权，自此閒居又几年。
三月三日应诏诗二首 其二
闾丘冲（魏晋）

浩浩白水，泛泛龙舟。皇在灵沼，百辟同游。击棹清歌，鼓枻行酬。

闻乐咸和，具醉斯柔。在昔帝虞，德被遐荒。干戚在庭，苗民来王。

今我哲后，古圣齐芳。惠此中国，以绥四方。元首既明，股肱惟良。

乐酒今日，君子惟康。
卦山
潘耒（清代）

卦山交山阳，孤峰独崔嵬。下眺一气中，棱棱露岩崖。

森如六爻列，错若诸卦排。我来正雪霁，寒空无纤埃。

群峰皎练明，万柏攒一苔。远见介山巅，干霄白皑皑。

近瞩交城城，微茫辨楼台。文峪下西溪，汾川自东来。

连山走黄河，屏扆却抱回。谁言万家县，形势亦壮哉！

守险在良牧，济世须雄才。利铁锢穷岩，健马嘶风哀。

刘渊亦何人，石匣为之开。苍天不可问，浩歌舒远怀。
题张南山庆九十诗卷
陆文圭（元代）

翁今百岁少十年，我少公年二十五。
天与翁龄百二十，我已化作原头土。
延年胜得饮食乐，损寿多应作诗苦。
梅开偿狼登公堂，一醉独能戴花舞。
儿孙拍手向我语，公漆点须贝齐齿。
降原陟献步如飞，饱饭何曾饮人乳。
梦中独记前朝事，二老相逢必欢喜。
九月三日，龙虎台接驾，晚宿新店
刘鹗（清代）

关南九月草凄凄，又见征人扈跸归。日落毡车团野宿，天寒塞马觅群嘶。

徬徨恋阙孤忠在，俯仰随人百计非。犹幸诸公同笑语，归来茅店谩鸡栖。
咏史诗。上蔡
胡曾（唐代）

上蔡东门狡兔肥，李斯何事忘南归。
功成不解谋身退，直待云阳血染衣。
雷斧歌
严羽（宋代）

穹崖之上，层峰之巅，神光夜半光烛天。山僧梦里忽惊起，有物坠地声填然。

峰头巨石似开劈，鬼物散走如飙旋。山僧晓见不敢取，有客识之为雷斧，持归摩挲色苍古。

匣中往往出云气，窗外时时起风雨。吾闻阴阳之气相搏为雷霆，变化翕欻常杳冥。

非若革鼍考击之为声，不知此斧何从形。乃是比干之心，朱云之舌。

一片忠愤气，蟠郁天地閒。千载长不灭，造化为炉巧镕结。

嗟哉指佞之草不复生，群奸睚眦纷纵横。大弓宝玉争窃取，岂惧鬼责并天刑。

我欲乘云朝帝所，大叫天关排九虎。乞将此斧借小臣，叩头问天天更许。
郢州守风二首
陈造（宋代）

惊风清旦卷黄沙，薄暮蜚云尚砲车。
今夜石城楼上角，不妨重听小梅花。
寄外
刘彤（宋代）

尽扇停挥白日长，清风细细袭罗裳。
女重来报新簪熟，安得良人共一觞。
子胥庙
黄庚（元代）

伍相祠前云气昏，奔吴心事与谁论。怒涛夜半翻江月，疑是忠臣一片魂。
宫词 其三十九
周彦质（宋代）

春昼宫娥睡足时，凭栏无语听黄鹂。谁家按曲敲檀板，惊破林间自在啼。
赠觉僧首 其一
葛胜仲（宋代）

道貌堂堂老不臞，照斋佚阁送居诸。断常不著安禅后，寻伺皆空入定馀。

护戒独持螺画行，翻经时作鹿轮书。山城为令真非恶，更喜游从得浩初。
郡人献花
欧阳修（宋代）

蝶遶蜂游露满盘，芳条可惜折来残。
我缘多病经春卧，砌下花开不暇看。
橙子
孔武仲（宋代）

秋露凝浆细，朝阳入色深。
冰虀不须捣，恐碎褭蹄金。
怀悲
梅尧臣（宋代）

自尔归我家，未尝厌贫窭。
夜终每至子，朝饭辄过午。
十日九食每，一日傥有脯。
东西十八年，相与同甘苦。
本期百岁恩，岂料一夕去。
尚念临终时，拊我不能语。
此身今虽存，竟当共为土。
送河中通判朱郎中迎母东归
王安石（宋代）

彩衣东笑上归船，莱氏欢娱在晚年。
嗟我白头生意尽，看君今日更凄然。
秋吟
黄庚（元代）

满眼秋光动客情，小园闲步杖藜轻。
黄花憔悴应思晋，才遇渊明香便清。
往复无间
释重顯（宋代）

食时辰，大向那堪列主宾。
维摩香饭本非设，怪他鶖鹭独生瞋。
省试舟中
薛嵎（宋代）

阙下春光近，囊金又一空。
霜风欺败絮，星斗隔疎篷。
世道谁能挽，妻孥见未同。
青灯对黄册，销尽几英雄。
避地贲湖和纬度
彭孙贻（明代）

穷巷幽栖罢扫除，前溪残月上方诸。红尘避地经年睡，白眼看云万事疏。

箧草屡删诗律细，园花几放酒尊虚。还应邻叟时相就，杨柳深村坐网鱼。
庞大倚鉏而化图赞
释心月（宋代）

老子先行行不到，郎君末后太过生。
倚天衡岳最深处，雨过寒光泼眼明。
临江仙·岁月无情如电转
姬翼（元代）

岁月无情如电转，人生不耐消磨。前程路险莫蹉跎。火坑千丈里，踊出上高坡。别觅清凉安稳处，扫除平地风波。不移一步到无何。一枝无孔笛，一曲太平歌。
最高楼（庆洪景卢内翰庆七十）
辛弃疾（宋代）

金闺老，眉寿正如川。七十且华筵。乐天诗句香山里，杜陵酒债曲江边。问何如，歌窈窕，舞婵娟。

更十岁、太公方出将。又十岁、武公才入相。留盛事，看明年。直须腰下添金印，莫教头上欠貂蝉。向人间，长富贵，地行仙。
贤者之孝二百四十首·韦元成
林同（宋代）

淮阳谁可傅，无以易元成。
即汝阳狂意，为王言事兄。
同沉右率诸公赋鼓吹曲名 芳树
谢朓（南北朝）

早翫华池阴。
复影沧洲枻椅柅芳若斯。
葳蕤纷可结。
霜下桂枝销。
怨与飞蓬折。
不厕玉盘滋。
谁怜终委绝。
陈经略生朝四首
汪应辰（宋代）

欲知今岁好生朝，召节翩翩下九霄。
便入三槐新位次，空余八桂旧歌谣。
机神照物宜前列，质干参天合后凋。
他日凌烟图画处，方瞳炯炯映金貂。
园中十首
唐时升（明代）

秋高寒露至，旭日犹融融。
蠛蠓出阡陌，弥漫百步中。
或盘旋如硙，或下上如舂。
舂者天将雨，硙者天将风。
嗟彼旦暮间，安知造物工。
春气感鸣禽，秋至动阴虫。
时来不自由，物理将无同。
所以达士心，委运以固穷。¤
宿金山
安琚（清代）

谁将神斧削危峦，屹立江心砥急湍。鳌吼龙吟满烟雾，禅房花木昼生寒。
日暮绛州道中
于谦（明代）

行行度山冈，望望指城郭。云收雨意散，天晚日色薄。

万籁鸣笙竽，清风满岩壑。虽云途路遥，此景殊不恶。
玉壶冰
王季友（唐代）

玉壶知素结，止水复中澄。坚白能虚受，清寒得自凝。
分形同能镜，照物掩宵灯。壁映圆光入，人惊爽气凌。
金罍何足贵，瑶席几回升。正值求珪瓒，提携共饮冰。
广陵五题其五次韵子由题光化塔
秦观（宋代）

古佛悲怜得度人，应缘来现比丘身。
水流月落知何处，花发莺啼又一春。
方外笑谈清似玉，梦中烦恼细如尘。
老僧自说从居此，却悔平时事远巡。
再和万寿润禅师书字韵五首 其三 警世
耶律楚材（元代）

看尽人间万卷书，较量佛法总难如。本无妄疾刚寻药，幸有回波好乞馀。

方丈名山真碧海，含元古殿是皇居。行人半老家何在？终日骑驴却觅驴。
八声甘州
汪莘（宋代）

惜余春、蛱蝶引春来，杜鹃趣春归。算何如桃李，浑无言说，开落归机。多谢黄鹂旧友，相逐落花飞。芳草连天远，愁杀斜晖。

谁向西湖南畔，问亭台在否，花木应非。看孤山山下，惟说隐君庐。想钱塘、春游依旧，到梨花、寒食隘舟车。寻常事，不须惆怅，暮雨沾衣。邵康节云：“风雨寻常事，人心胡不安。”
西堂
孔平仲（宋代）

我置一榻在西堂，南风北风俱得凉。轩窗开辟无壅塞，枕簟照映生辉光。

前有秋花闹如锦，乘时吐秀争煌煌。

堂前堂后种植满，坦腹转侧各相望。初开半落皆有意，牵动幽兴何其长。

弥天好梦谁唤觉，林间鸟舌弄丝簧。

贱官固冗亦偷暇，一室甚卑堪退藏。吾心与世久契阔，万事本无非故忘。
减字木兰花
向子諲（宋代）

去年端午。共结彩丝长命缕。今日重阳。同泛黄花九酝觞。

经时离缺。不为莱菔髭似雪。一笑逢迎。休觅空青眼自明。

§江北旧词
饮丁若思榆枋馆 其一
连佳樗（清代）

负郭人家少，结庐丛树中。岩深能障月，洞小自留风。

曲径竹阴密，长廊花气通。选茵聊共坐，是处有残红。
季夏郊墅即事
程公许（宋代）

午窗读倦枕书眠，起拆茶包手自煎。
大地众生愁暍死，清风一壑可能传。
新晴散步
姚勉（宋代）

晴晓芳蹊润，幽寻得自怡。
露粘行草蝶，风舞罥花丝。
竹静闻邻话，林虚度各棋。
意行无伴侣，池上只莺知。
句 其七
吴幵（宋代）

纷纶委贶知旁达，渗漉流恩亦下蟠。
与大舟并行遇风感兴
黄玠（元代）

大帆引縆去如飞，小帆翳翳行苦迟，谁其敢争风使之。

少时风休帆力软，原头树高桅子短，前舟却输后舟远。

吁嗟世事非一端，咫尺行路易复难，人生得意莫尽欢。
章丘洪都宪天章话旧
张吉（明代）

靡靡终风万草萎，相逢辄复语移时。翱翔北土并南土，检点黄髭更白髭。

水部清风开尺度，边储深计秉蓍龟。峥嵘老态宜深谷，却笑归耕我独迟。
浣溪沙
顾若璞（明代）

绿水红莲一带妍。荷衣欲剪惜金钱。可怜鸂鶒不同眠。

纨扇看来心已碎，迎凉盼不到秋天。算来又怕说秋天。
途中纪事
黄印（明代）

江山行目画中诗，吟弄风光只自知。穿破乱云飞水鸟，擘开红毯见江蓠。

四时胜境逢春好，万古惊尘逐世驰。芳草天涯归未得，断肠游子旧时衣。
再至慈化寺花事已谢慨然成咏
王太岳（清代）

也知销歇易，一见一依依。岂谓尊前赏，徒从雨后稀。

重逢应隔岁，独立又斜晖。结习何年洗，天花一任飞。
晚行舍後
陆游（宋代）

略彴东边一径深，杖藜行饭当登临。
稷山并海出遥碧，禹穴生云成暮阴。
残岁自兴游子感，少年谁解老人心？归来灯火参差夜，倦倚胡床续短吟。
重九十日集安福阁
陈迪祥（明代）

晴开高阁敞凌秋，杖策招邀惬胜游。黄菊已深陶令酒，青山重约庾公楼。

殊庥神贶堪陈颂，彦会朋来足唱酬。鸡骨无缘共攀陟，双峰天外独凝眸。
赵东台携酒过访诗以谢之
王渐逵（明代）

长夏散幽况，泛舟石桥西。好风亦如閒，相与来树间。

玄蝉送清亦，丹荔垂芳妍。况逢贤主人，契谊相懿敦。

绸缪款嘉宴，兼得承惠言。寒泉有馀洌，溽暑无蕴烦。

翛然游物表，我思穆以玄。愿得藉辉光，曲阿澹神诠。
顾恺之秋江晴嶂图
黄公望（元代）

三绝如君少，斯图更擅长。设施无斧凿，点染自微茫。

山碧林光净，江清秋气凉。怜余瞻对久，疑入白云乡。
禅人并化主写真求赞
释正觉（宋代）

虚空之身兮遍十方，古佛之心兮逾三光。
得之而藏，兀然如秋兮百念自凉；用之而芳，
粲然如春兮万像成章。德形外徼，
道在中央。
酬雁洲见寄 其三
严嵩（明代）

北风吹雪满汀洲，欲折梅花不自由。无限离情渺难寄，题诗更上一层楼。
文箫彩鸾诗
胡俨（明代）

游帷观前风日清，衣冠杂沓仙凡并。踏歌不作春阳声，步虚缥缈随鸾笙。

就中有女飘长璎，翠娥婵娟颜玉赪。藻翘金雀锵璜珩，天香两袖罗衣轻。

素袍公子冰玉英，偶来一见亲目成。松阴满林空翠生，步入烟萝谁使令。

山头宫殿开峥嵘，云屏玉桉帘水晶。夜寒桂冷风盈盈，白鹤下瞰玄猿惊。

蓦然雷电驱六丁，绣襦零乱收霞帡。洞中群仙不敢侦，独与公子相随行。

随行复踏萝径萦，金光时见芝草茎。忽闻人间长短更，天鸡嘲哳扶桑晴。

紫极宫前江水平，欲渡不渡心屏营。宫中道士栖干名，欣然一笑来相迎。

绮窗虚敞华轩横，墨池波暖凝光精。八龙云篆隐不呈，硬黄错落华星明。

城中车马声軿輷，倚阑阁笔吟蕉栟。药王山空啼晓莺，闲却芝田春不耕。

朅来山下披榛荆，修竹交花当户楹。药炉实对非卿卿，岂有人间儿女情。

一朝云外来霓旌，于菟高举超抢攘。手把芙蓉朝玉京，下视野马喧蚊䖟。

桃花乱落红雨倾，村童野叟走庚庚。黄斑化作山石硁，殷勤寄谢豫章城，老鹤千年还一鸣。
送牛自牧住武夷仙掌庵 其一
蓝仁（明代）

牧子风流老更狂，武夷六曲筑茅堂。肯从龙虎来今雨，懒向罗浮问故乡。

山月夜寒丹伏火，洞天秋阔剑浮光。衰年总仗刀圭力，他日须传肘后方。
绝笔
慕昌溎（清代）

雨中杜宇啼，溅尽一腔血。莫化断肠花，肝肠已断绝。
水调歌头 和吴秀岩韵
程公许（宋代）

驼褐倚禅榻，丝鬓扬茶烟。谁知老子方寸，历历著千年。

试问汗青馀几，一笑腰黄萦梦，我自乐天全。出处两无累，赢取日高眠。

八千里，西望眼，断霞边。弁苍苕碧，随分风月不论钱。

执手还成轻别，何日归来投社，玉海得同编。经世付时杰，觅个钓鱼船。
论叙裴伯茂诗
魏收（南北朝）

临风想玄度，对酒思公荣。
偈颂一百二十三首
释祖钦（宋代）

插一茎草建梵刹，捏双空手竖僧堂。
古今相去知多少，七尺单前自较量。
唐律寄呈父凤山提举十首
汪元量（宋代）

南岳诸峰处处嘉，麻鞋竹杖蹑青霞。
山前已见九杈□，洞里不逢三朵花。
岩瀑垂垂腾晓蜃，野田渺渺落寒鸦。
衡阳鼓角风悲咽，游子斯时正忆家。
题四畅图
黄庚（元代）

四畅图中四散人，藤床对坐遣闲情。
搔头真有爬梳态，搐鼻应无喷嚏声。
扪虱未能谈世事，捻髭元不为科名。
一时快意皆真乐，谁把丹青写得成。
彭景武出守过家索诗为其尊人寿
顾清（明代）

振铎俱成绩，悬车不待年。青山同洛社，红日在尧天。

名德存诸老，勋庸付后贤。庭趋看五马，堂集记三鳣。

天与龄如鹤，人知祖姓篯。寿杯醲若露，仙果大于拳。

俨雅吴黉像，飘摇蠡浦船。圣恩殊未艾，玉帛伫登延。
和秉彝李君五偈
释智愚（宋代）

晓听君臣庆贺时，六街如书不曾迷。
普贤境界应垂问，手诏来时见紫泥。
送寇谏议赴青州
王禹偁（宋代）

表海镇峥嵘，枢臣辍禁庭。
两蕃申族帐，七县造图经。
密勿君恩异，循良祖德馨。
旌旗驱驿路，鼓角出郊垧。
归梦寻温树，行尘动福星。
上仪三道判，排设十间厅。
风静衙门戟，霜寒郡阁铃。
看山楼号白，封社土分青。
花好诗难惜，梨甘酒易醒。
徵还都几日，莫爱妓娉婷。
南歌子
吕胜己（宋代）

湛露凉亭馆，香风散芰荷。晚来月色似金波。间绿围红、同伴雪月歌。

年少风流足，情深欢会多。佳人月下拜嫦娥。不似隔年牛女、望星河。
咏从化景三首 其一 风门仙迹
黎邦璘（明代）

仙媛昔餐霞，依止此山曲。不见承鸾踪，空馀春草绿。
谒陶唐帝庙词
张栻（宋代）

溪交流兮谷幽，山作屏兮层丘。
木偃蹇兮枝相谬，皇胡为兮于木留。
蔼冠佩兮充庭，洁芳馨兮载陈。
纯衣兮在御，东风吹兮物为春。
皇之仁兮其天，四时叙兮何言。
出门兮四顾，渺宇宙兮茫然。
太庙侍祠雪霁有作
宋祁（宋代）

喜雪静氛埃，繁云即日回。
清光动冠剑，馀素著楼台。
树杂琼枝竦，途平玉辙开。
惟应馀两骑，知是海神来。
雪十首
杨公远（宋代）

天教尘世换规模，万象忧愁心未孚。
一夜苍松须白尽，青山顿觉老头颅。
朝中措·送刘仲原甫出守维扬
欧阳修（宋代）

平山栏槛倚晴空。山色有无中。手种堂前垂柳，别来几度春风。手文章太守，挥毫万字，一饮千钟。行乐直须年少，尊前看取衰翁。手
悯旱
汪炎昶（宋代）

一身兼百虑，旱暵最关心。稻穫饥逾甚，民贫祸转深。

偷生庸可必，此咎杳难寻。苦被浮云恼，时时谩作阴。
剑门
杜甫（唐代）

唯天有设险，剑门天下壮。
连山抱西南，石角皆北向。
两崖崇墉倚，刻画城郭状。
一夫怒临关，百万未可傍。
珠玉走中原，岷峨气凄怆。
三皇五帝前，鸡犬各相放。
后王尚柔远，职贡道已丧。
至今英雄人，高视见霸王。
并吞与割据，极力不相让。
吾将罪真宰，意欲铲叠嶂！
恐此复偶然，临风默惆怅。
又代作
项安世（宋代）

风收十四叶尧蓂，云捧三千岁寿星。
人讶绣鸾淹彩翼，天教纹寿效殊灵。
中书将相无穷考，上古春秋不计龄。
长见烛花香帕畔，小桃红嫩柳新青。
胡上幽栖四章为沈二丈赋 其二
宗臣（明代）

白云莽莽行山阿，北窗疏簟高枕多，赤日红尘将奈何。

天风忽送千江雨，为尔岩头洗薜萝。
金丹诗四十八首
张继先（宋代）

昆仑宫里紫金丹，不是仙材不可观。
有分得餐延寿命，自然无恋免饥寒。
虎龙铜汞庚辛鼎，大小龟蛇太乙坛。
烹炼一丸飞五彩，上天消息不为难。
雪溪塔
释月涧（宋代）

六月炎天飞片雪，山河大地冷凄凄。三年祇道消融尽，冻合侯家水一溪。
题金廷标画仙山楼阁 其三
弘历（清代）

界道琉璃禹步移，瑶华琪树郁参差。遣将瑞鹤凌空去，玉检银题定寄谁。
七夕
崔颢（唐代）

长安城中月如练，家家此夜持针线。
仙裙玉佩空自知，天上人间不相见。
长信深阴夜转幽，瑶阶金阁数萤流。
班姬此夕愁无限，河汉三更看斗牛。
菩萨蛮
晏殊（宋代）

人人尽道黄葵淡。侬家解说黄葵艳。可喜万般宜。不劳朱粉施。

摘承金盏酒。劝我千长寿。擎作女真冠。试伊娇面看。
野眺 其二
顾禧（宋代）

一径多幽色，孤云护短扉。閒阶竹影瘦，低岸稻花肥。

委翠秋林晚，伤弓宿鸟稀。何时携斗酒，掬水弄清晖。
登张知省溪楼
林季仲（宋代）

雁横霜渚水痕收，檐外微云去复留。
多谢西风解人意，尽驱爽气入溪楼。
踏莎美人 冬日喜接毕素溪夫人札，填此寄怀
张玉珍（清代）

灯吐红英，雀喧碧树。瑶华远赠加餐语。心随江水向东流。

记得桂花香里、棹扁舟。桐槛煎茶，风帘咏絮。生无仙骨留难住。

别来消瘦不关秋。怎奈诗囊难贮、几多愁。
江月晃重山
陆游（宋代）

芳草洲前道路，夕阳楼上阑干。碧云何处问归鞍。

从军客，耽乐不思还。

洞里神仙种玉，江边骚客滋兰。鸳鸯沙暖鹡鸰寒。

菱花晚，不奈鬓毛斑。
别萧挺之泉州二首 其一
杨万里（宋代）

郎署春同宿，州麾晚卜邻。出山成底事，藉手得斯人。

名实今无对，云霄早致身。再逢应互笑，谁发不如银。
初秋 其二
程俱（宋代）

新凉发巾裾，欣此清夜永。寒虫如泣恨，啾唧不可省。

急节度霜砧，疏阴閟桐井。林摇澹月碎，叶飐幽露炯。

坐久睇空檐，流萤点秋影。
念奴娇（和张文伯重阳前雨）
王之道（宋代）

黄花照眼，对西风庭槛，为渠凝伫。准拟登高酬一醉，底事晚来伫雨。蟠蟀声中，芭蕉叶上，怎得争如许。龙山何处，无言暗想烟树。

须知天意随人，重阳晴未晚，不须频诉。幸有兵厨三万斛，足助赏心欢趣。千里江山，两行珠翠，端为骚人付。层楼飞观，应容老子追步。
和四家兄新岁梅
区大相（明代）

才听新岁鸟，已看新岁梅。况逢新岁客，同倾新岁杯。

素艳宜冰署，年华上玉台。迎风未片落，照雪且丛开。

幸及连枝赏，全胜寄陇来。
次韵陈季陵元夕
陈棣（宋代）

山城灯火欲黄昏，湿雨疏梅暗小园。
回首武林行乐地，太平风物似开元。
春兴
虞堪（明代）

原头芳草绿如茵，寒食江南已过春。
飞絮漫天兼绕路，落花如海倍愁人。
偈颂二十首
释如珙（宋代）

老已无心走市廛，娑罗树下展身眠。
余生一了一切了，不去烧香向佛前。
送班主簿入谒荆南韦常侍（一作卢尚书）
方干（唐代）

束书成远去，还计莫经春。倒箧唯求醉，登舟自笑贫。

波移彭蠡月，树没汉陵人。试吏曾趋府，旌幢自可亲。
虞美人（春怀）
李流谦（宋代）

一春不识春风面。都为慵开眼。荼＿雪白牡丹红。犹及尊前一醉、赏芳秾。

东君又是匆匆去。我亦无多住。四年薄宦老天涯。闲了故园多少、好花枝。
令狐相公与梦得交情素深眷予分亦不浅一闻薨逝…继和
白居易（唐代）

缄题重叠语殷勤，存没交亲自此分。前月使来犹理命，

今朝诗到是遗文。银钩见晚书无报，玉树埋深哭不闻。

最感一行绝笔字，尚言千万乐天君。
和四十五叔庆谦子过省二首 其二
廖行之（宋代）

长笑痴儿恋戏衫，拖泥带水漫卑凡。何如一动君王听，不入徒劳簿尉衔。

细水循除空㶁㶁，泰山终古镇岩岩。可怜司马身华宠，晚作谀书拟奏函。
巴州寒食晚眺
张祎（唐代）

东望青天周与秦，杏花榆叶故园春。

野寺一倾寒食酒，晚来风景重愁人。
出郊劝农饭蔬于法石僧舍时方闵雨有无麦之忧因成八绝 其三
王十朋（宋代）

我昔躬耕陇亩间，也知农事最艰难。才疏政拙心劳甚，无补于民合挂冠。
狎鸥亭诗
夏竦（宋代）

海雁桥边绿水深，绝无尘土近花阴。
忘机不管人知否，自有溪鸥信此心。
秋日閒居
薛始亨（明代）

秋入琴书爽，山斋耳目清。井边双柚实，墙外万松声。

野服修黄老，微词托墨卿。从来人事拙，原不为逃名。
道情十首 其七
郑燮（清代）

掩柴扉，怕出头，剪西风，菊径秋，看看又是重阳后。

几行衰草迷山郭，一片残阳下酒楼。栖鸦点上萧萧柳，撮几句、盲辞瞎话，交还他、铁板歌喉。
赠许秀才
陈藻（宋代）

祖工俪句集刊行，业贩儒书乃父能。
莫耻向人傭作字，世裨文教后须兴。
精严寺
李三才（明代）

挈友间行及早凉，精蓝西畔足徜徉。不知半日逢僧话，万树风声下夕阳。
喜凉
章甫（宋代）

老去孤黄嬭，愁来赖麴生。
客居宜落寞，寒事费经营。
岁稔锻声急，夜长灯影明。
深怀不成寐，四壁候虫鸣。
凉夜
刘敞（宋代）

疏雨洗明月，清风生晚凉。动摇星辰影，泛澹河汉光。

萤变觉草腐，虫吟知境荒。端忧易远感，不眠疑夜长。
秋日登醴泉县楼
刘沧（唐代）

闲上高楼时一望，绿芜寒野静中分。人行直路入秦树，

雁截斜中背塞云。渭水自流汀岛色，汉陵空长石苔纹。

秋风高柳出危叶，独听蝉声日欲曛。
句
刘昭禹（唐代）

句向夜深得，心从天外归。（见《纪事》）

危楼聊侧耳，高柳又鸣蝉。（《秋日登楼》，

见《吟窗杂录》）

藓色围波井，花阴上竹楼。（以下见《海录碎事》）

对面雷瞋树，当街雨趁人。（《夏雨》）

春光怀玉阙，万里起初程。（《送人》）

江上呼风去，天边挂席飞。（《送人舟行》）

漆灯寻黑洞，之字上危峰。（《送人游九疑》）
金山亭呈翁守二首
方廷实（宋代）

新亭高敞枕城隈，万里江山爽气来。
云外孤峰擎日晚，林间啼鸟唤春回。
登车谩有澄清志，览景惭非赋咏才。
太守风流民讼简，落成尊酒许相陪。
和柯提举寄诗 其四
何梦桂（宋代）

天上文昌望六星，陇头农稷趁三春。玉京玄圃尘尘隔，璧月琼枝岁岁新。
集古 其三 寄情
李俊民（金朝）

寂寥满地落花红，独倚栏干花露中。

征客未来音信断，年年回首泣春风。
雪夜不寐偶成短句十首渭北春天树江东日暮云
陆文圭（元代）

丈夫慎出处，功成乃身退。
古人夫何如，八十钓清渭。
记梦（并叙）
苏轼（宋代）

乐全先生梦人以诗三篇示之，字皆旁行而不可识。
傍有人道衣古貌，为读其中一篇云：人事且常在，留质悟圆间。
凡四句，觉而忘其二，以告其客苏轼。
轼以私意广之云。
圆间有物物间空，岂有圆空入井中。
不信天形真个样，故应眼力自先穷。
连环已解如神手，万窍犹号未济风。
稽首问公公大笑，本来谁碍更求通。
失调名
贺铸（宋代）

风头梦、吹无迹。
鹧鸪天·张园作
黄升（宋代）

雨过芙蕖叶叶凉，摩挲短发照横塘。一行归鹭拖秋色，几树鸣蝉饯夕阳。
花侧畔，柳旁相，微云澹月又昏黄。风流不在谈锋胜，袖手无言味最长。
过永兴
廖寿清（清代）

试凭高阁上，頫看乱溪流。日落孤帆接，天空楚岫幽。

兽形盘石怪，雁影入边愁。下界谁吹笛，临风一倚楼。
秀亭秋怀十五首
方回（元代）

宣父老于行，苦辛定六艺。
至今峨冕旒，万国奉烝祭。
当时困在陈，粒粟不能致。
宰割诸侯王，重瞳气盖世。
烧纪不啻虱，烹周仅若彘。
焉知千金首，乃为马童利。
此口酒可浇，是事可以置。
桃源忆故人
朱敦儒（宋代）

飘萧我是孤飞雁。不共红尘结怨。几度蓬莱清浅。侧翅曾傍看。

有时飞入西真院。许趁风光流转。玉蕊绿花开遍。可惜无人见。
雅集分韵
高得旸（明代）

帝里春风早，金河冻雪消。
暗黄初著柳，新绿已平桥。
东阁情何限，西园景倍饶。
朋簪喜相盍，歌咏乐清朝。
观内苑西僧演教
谢承举（明代）

佛殿开，公车来，幢幡导引法鼓催。天人献贡金沙街，天女散花琼瑶台。

台前行列诸宝树，一树一叶生甘露，琳琅树摆天风度。

风度钧天和雅音，雅音演畅欢人心。
忆王孙（冬词）
李重元（宋代）

彤云风扫雪初晴。天外孤鸿三两声。独拥寒衾不忍听。月笼明。窗外梅花瘦影横。
杨松驿题壁
彭启丰（明代）

结构杠梁十月交，行厨信宿问山疱。渐枯涧水停岩窦，半落霜林露鸟巢。

磴道盘空凌铁索，篮舆冒雨度云梢。天寒极目村墟景，野积茨粱屋覆茅。
如梦令 为陈子立题画绣球桃花扇
潘榕（清代）

帘卷楼头一笑。昨夜东风又到。锦绣好韶华，抚景添侬诗料。

词妙。词妙。半是伤春怀抱。
烛影摇红　江州公署夜月作
王慎中（明代）

翠幕烟销，正虹断雨声初歇。碧天如洗四无阴，庭院人踪绝。

坐见水晶宫阙。俄涌出、一轮明月。浮云片片，细点轻遮，愈加清彻。

起步循除，沾衣玉露苍苔滑。含情不语有谁知，此际心如结。

静听钟鸣漏咽。把□□、□□□□。□□□□，□□□□，□□□□。
次韵车宜年民部感春诗 其一
伊福讷（清代）

花半阑珊月半规，车轮无恙竞刀锥。梦中亦觉生三耳，画里焉能斗十眉。

雁到春来翻北向，鹏须海运始南为。何当载酒横箫去，风雨荒山读断碑。
送人赴举
黄庭坚（宋代）

青衫乌帽芦花鞭，送君归去明主前。
若问旧时黄庭坚，谪在人间今八年。
同苏饶文宿吉祥寺二首 其一
释净端（宋代）

孤峰峻岭翠光寒，山势奔湖去又蟠。今夜虎头岩下宿，更无归梦出林峦。
杂诗二十七首
曹勋（宋代）

连旬梅雨暗人家，甚阻支筇一径斜。
待得晴明荫新绿，追凉风帽侧乌纱。
送无相和尚归乡
释师范（宋代）

同名同号同桑梓，同住江湖亡彼此。
有时同上孤峰巅，有时同下沧溟底。
苦同忧，乐同喜，
金博金兮水洗水。有时捩转铁面皮，
心口全然不相似。你若住兮我即行，
你若行兮我即止。白日青天轰怒雷，
平地无风波浪起。非不非，
是不是，西川大随，
桐城投子。
效晋乐志拂舞歌淮南王二篇 其一
邓林（宋代）

东昏侯，自言安，仙华玉寿浮云端。绣窗锦幔飘蜚仙，丹青美女侍七贤。

侍七贤，奏笙歌，笙歌逸响哀怨多。苑中花木费绮罗，我欲踰城城有围，愿作双黄鹤，栖瑶池。

栖瑶池，辟尘垢，至尊屠肉，潘妃酤酒。石头江上龙驹走，三月春风吊杨柳。
颂古一百二十一首
释宗杲（宋代）

好个话端，阿谁解举。
举得十分，未敢相许。
走笔次韵张以道 石窗
史浩（宋代）

尝闻皮陆句，未睹心先降。于今烦鬼工，徙置排金釭。

蕙帐拥猿鹤，石磴来旌幢。月明风亦静，篆烟浮四窗。
好事近 癸丑冬与黄子湘同从军于邗上重逢话别赋此赠之
杜文澜（清代）

帐拂晓星寒，倚剑共吟晴雪。多少新亭残泪，又唾壶敲缺。

琵琶弦上小沧桑，青衫怨秋月。霜外鸡声初起，任孤帆催别。
自藤县至容县道中书所见
文星瑞（清代）

峰峦塞虚空，去天仅盈掌。江流百千折，势束不得放。

两崖蔽深丛，烟云色莽苍。日光忽相射，空绿互回荡。

轻舠入其中，狭隘若瓮盎。岩隙悬修縆，一发青梯上。

十里九回却，颠倒作非想。稍稍露汀洲，豁然境开朗。

篷窗澹无事，爱此秋气爽。回睇所来处，转觉袖惝恍。

缚茅三两屋，隔树午舂响。忘机沙上禽，无鱼独来往。
再次韵白诳简宾王二首
陈造（宋代）

庾郎胸次枉堆愁，冯衍才名迄不投。
归去来兮岁华晚，末如何矣鬓毛秋。
令威心事千年鹤，张翰生涯一叶舟。
回首月堂金谷梦，却怜海蜃结飞楼。
闲游
张籍（唐代）

老身不计人间事，野寺秋晴每独过。

病眼校来犹断酒，却嫌行处菊花多。
木兰花
朱敦儒（宋代）

老后人间无处去。多谢碧桃留我住。红尘回步旧烟霞，清境开扉新院宇。

隐几日长香一缕。风散飞花红不聚。眼前寻见自家春，罢问玉霄云海路。
风雨 其一
蓝智（明代）

骤雨连旬苦未休，飘风数日又何求。山中茅屋频摇撼，疑是浮家海上舟。
古豪侠行赠魏邻几
黄庭坚（宋代）

翩翩魏公子，恐是信陵君。
高义动衰俗，孤标对层云。
风吹棠棣花，一枝落夷门。
俯仰少颜色，萧萧烟景昏。
已朽朱亥骨，侯嬴无子孙。
众中气轩昂，把臂输肺肝。
沃之红鹦鹉，载以乌贺兰。
门前马嘶急，我弟勿扣关。
谓言空中落，逆旅有仁人。
老母一解颜，万金难报恩。
琅玕乃未赠，交好如弟昆。
次韵范有交秀才投赠二首
项安世（宋代）

头颅看即已如斯，狡狯何能尚昔时。
物自有情非我也，笔因随昔偶书之。
不知风壑焉由籁，但见春林忽自枝。
老去诗名多减尽，咏沂门户欲宽窥。
尧卿兄改官升朝作诗纪贺三首 其一
葛胜仲（宋代）

交亲衮衮上青云，冷局辛勤自奋身。玉陛胪传瞻觐久，金闺通籍宠光新。

功名此去未为晚，富贵傥来那有因。预喜郊封荣祢庙，弟兄同列拜恩纶。
上寿歌
皇甫汸（明代）

今皇纂历称元后，坐令一世跻仁寿。满朝上公多耄年，在野逸人半皤首。

宝箓家闻东海谣，金樽户献南山酒。君侯诞自惠阳神，遥同崧岳拟生申。

百年甲子才周日，七月清秋初度辰。燕开河朔全消暑，社结香山迥绝尘。

簪緌履綦四座合，管弦丝竹两阶陈。炰鳖胹熊盘馔玉，沉瓜剥枣案罗珍。

揽衣更起前为祝，尽道君侯备五福。不见阙下东方生，但招海上安期属。

众宾就位余致词，忆昔与君年少时。运逢文教兴弘馆，诏对贤良践赤墀。

仙班喜接弹冠盛，郎署何嫌执戟疲。英雄奋翼幸遭际，卿相策足可超致。

祗知忠荩早垂勋，岂料才华翻取忌。三命争看獬豸尊，万里同为碧鸡使。

人生行乐归去来，富贵荣名安在哉。借问冲星朝待漏，何如邀月夜衔杯。

韦氏遗经堪嗣业，姜家大被况追陪。兄酬弟劝自年年，尔赏余敦池草前。

既醉欲赓松柏咏，多情为赋棣华篇。
次刘学录梅韵
陈宓（宋代）

琼裾初到似含羞，剩拟人间款曲留。
只恐寒夜归去蚤，先须秉烛问端由。
颂古
释道颜（宋代）

七条披向钟声上，遍界难藏比丘相。
若以色见音声求，迦叶师兄是虚妄。
句
曾几（宋代）

僧居负高青，佛阁俯深翠。
浴罢书妙严壁
周紫芝（宋代）

云散香槽客未回，月团重瀹睡馀杯。小窗斜日无人语，只有松声入梦来。
送江为归岭南
孟贯（唐代）

旧山临海色，归路到天涯。此别各多事，重逢是几时。

江行晴望远，岭宿夜吟迟。珍重南方客，清风失所思。
张子公招饭灵感院
曾几（宋代）

竹舆响肩舻哑呕，芙蕖城晓六月秋。露华犹泫草光合，晨气欲动荷香浮。

给孤独园赖君到，伊蒲塞供为我羞。僧窗各自占山色，处处薰炉茶一瓯。
华阳吟三十首
白玉蟾（宋代）

绛阙仙都一散郎，偶来尘世且佯狂。
身中自有长生宝，夜夜飞神谒上苍。
江上晚行
方汝疆（宋代）

疏云薄日冷吴江，江色芦花共渺茫。
四五点山烟霭淡，两三枝桨水云长。
游鱼避网惊微浪，幽鹭窥汀下夕阳。
兴罢归来更回首，满峰明月踏溪霜。
再和十首 其六
苏辙（宋代）

张公诗社见公名，白首山城叹不平。坐客要闻新乐府，应须湓口琵琶声。
临江仙·夜久笙箫吹彻
赵长卿（宋代）

夜久笙箫吹彻，更深星斗还稀。醉拈裙带写新诗。锁窗风露，烛灺月明时。水调悠扬声美，幽情彼此心知。古香烟断彩云归。满倾蕉叶，齐唱传花枝。
书光化军寺壁
释秘演（宋代）

万家云树水边州，千里秋风一锡游。
晚渡无人过疏雨，乱峰寒翠入西楼。
点绛唇 其三 赴池阳郡会，坐中见梅花赋丁亥九月己丑
周必大（宋代）

踏白江梅，大都玉斫酥凝就。雨肥霜逗。痴了闺房秀。

莫待冬深，雪压风欺后。君知否。却嫌伊瘦。仍怕伊僝僽。
张助甫席上同吴峻伯白伯伦再饯朱主客南还赋得江飞兢渡日草见踏青心十韵 其一
宗臣（明代）

为惜美人去，看梅到晓窗。明河忽倒地，疑已入沧江。
依韵奉和司徒侍中冬节筵间喜雪
强至（宋代）

初长日景午阴前，瑞雪迎开上相筵。
点缀酒杯飞细细，侵凌歌相落绵绵。
岁功豫作三登地，云气都成一色天。
惊破醉魂诗句险，不容吏部瓮根眠。
万春洞
李宗道（宋代）

何山凿出洞岩深，置屋悬崖映竹林。
像设金园崇梵宇，壁间石室塑观音。
接天远岫巍千古，跨磵飞虹映百寻。
极目凭栏多少景，一回到此一寒心。
清平乐·波纹碧皱
晏几道（宋代）

波纹碧皱，
曲水清明后。
折得疏梅香满袖，
暗喜春红依旧。
归来紫陌东头，
金钗换酒消愁。
柳影深深细路，
花梢小小层楼。
杂咏和湘东王诗三首 其一 秋夜
刘缓（南北朝）

楼上起秋风，绝望秋闺中。烛溜花行满，香燃奁欲空。

徒教两行泪，俱浮妆上红。
入山
洪咨夔（宋代）

箯舆轧幽径，乔松矫疏花。
好鸟媚嘉荫，圆吭咽清笳。
膏畦走秧马，茅檐嘶茧车。
谁知天下东，尽属山人家。
桥横涧水断，寺古林屋斜。
铭架镇法鼓，诗碑记煎茶。
尊者俨如故，天奎失龙蛇。
划然小窗开，五蕊撑谽谺。
斗酒软两脚，捷步穷烟霞。
隔浦莲近拍 黄钟商泊长桥过重午
吴文英（宋代）

榴花依旧照眼。愁褪红丝腕。梦绕烟江路，汀菰绿薰风晚。年少惊送远。吴蚕老、恨绪萦抽茧。
旅情懒。扁舟系处，青帘浊酒须换。一番重午，旋买香蒲浮盏。新月湖光荡素练。人散。红衣香在南岸。
书怀示友十首·其一
陈与义（宋代）

俗子令我病，纷然来座隅。
贤士费怀思，不受折简呼。
城东陈孟公，久阔今何如。
明月照天下，此夕与君俱。
不难十里勤，畏借东家驴。
似闻有老眼，能作荐鹗书。
功名勿念我，此心已扫除。
和王维三首 其三
胡寅（宋代）

蓬门相直是南山，傍著丹梯尚可攀。野兴旧同流水远，道心今共白云閒。
题柏子庭枯木
熊梦祥（元代）

铁珊瑚树飞鬼蝶，王子敝舄不许蹑。乞与海神神不收，涌树雪晴光晔晔。

何人泼墨澹复浓，使我一见成心猎。便令退从未画前，无孔笛中宫徵叶。
谢赵昌父寄诗
陈宓（宋代）

先生心事本韬藏，无奈诗名宇宙香。
古柏干隆宜壑卧，野梅心苦不羹尝。
百年忽遇中兴主，九帙犹烦告老章。
岁晚雪深难出户，谢篇遥拜德公床。
次韵黄小江中秋是岁闰八月 其二
张羽（凤举）（明代）

乌石风吹晚篴清，闰年羁思黯闽城。星河际海涵秋影，鸾鹤凌风矫夜声。

重见月圆还照酒，似防秋去更寻盟。银蟾玉兔无才赋，起看黄杨绕砌行。
赵大卿归自四明
释居简（宋代）

玉轮碾秋旻，一印印百川。分光落泾渭，湛染尤澄鲜。

素魄当清流，似喜清流贤。冰澌鉴伊洛，支脉逮涧瀍。

悠悠涵万象，囧囧洞九渊。可照浊水源，岂异投漪涟。

泾也自由浑，月也亏仍圜。各不改故常，亦复无党偏。

不知夫如何，竟为浑者獧。天高杳难问，此理何时宣。
山亭柳 退道者堕进道者升
刘处玄（宋代）

退道愚生。意乱心生。丧命尽贪生。不畏神明察日，千愆万过迷生。

死堕酆都苦苦，苦尽傍生。进道清真忘世梦，闲看圣教似书生。

达理悟修生。气结神灵异，自然有、霞彩光生。宝鉴碧霄光耀，真个先生。
旧得有读书乐时一讽咏欣然会心因广之为静坐乐会友乐各四章 其一 
顾允成（明代）

山光照槛水绕廊，净几明窗一炷香。门无剥啄迥尔寂，壁有图书闇然章。

韶光莫放忙里老，人生惟有静坐好。静坐之乐乐何如，万物皆春百虑除。
潘子素翠雨亭
郑元祐（元代）

竹梧亭子翠珊珊，人在空濛烟雨间。春暮但闻莺百啭，秋阴每见鹤孤还。

且看树顶遥峰碧，莫踏苔花滴露斑。如此林居不归去，高情谁与共萧闲？
秋夜二首 其一
欧大任（明代）

秋风西北至，河汉横中天。他乡况久居，游子私自怜。

蟪蛄鸣且凄，鸿雁何翩翩。叹息夜中起，揽衣白云前。

故人一尺书，关山邈以绵。宁当如参商，别离多盛年。

携手思行游，何时早归旋。
自林亭乘舟至小盘 其二
芮熊占（清代）

芦荻花飞木叶乾，小盘孤露水中看。村田收歉鱼应足，一架扳罾两钓竿。
拟白马篇
滕岑（宋代）

白马紫游缰，意气何飘扬。五陵富贵子，人谓天上郎。

春华动新鞭，□盖生辉光。行经几台观，下马毬鞠场。

吹弹陈妙伎，歌舞集名倡。欢醉未云足，挥散千金彊。

朝游曛莫返，讫春以为常。天禄扬子云，矻矻事文章。

草玄既自苦，投阁仍自伤。平生甚爱酒，何曾酣杯觞。

较彼万不如，虚名何足臧。
题至游庵兼简庵中道友
释正觉（宋代）

真实人居遍十方，至游处处露堂堂。
鹅於水器择其乳，蜂在华房採得香。
心鉴照中无垢翳，道环虚里见神光。
能来闹市住三昧，鸟度长空迹不彰。
杨柳
陈景沂（唐代）

为尔生来体态柔，因情感物寓风流。
汝无血气何知觉，自是诗人想像求。
得江西报六言十首
刘克庄（宋代）

石天祠有烟焰，游帷观亦腥膻。
小龙子入于海，老仙翁飞上天。
拜昭陵出城与张秘监阁老同里临行别承在史馆未归寻辱清辞辄酬之
权德舆（唐代）

仲月当南吕，晨装拜谷林。逢君在东观，不得话离襟。

策马缘云路，开缄扣玉音。还期才浃日，里社酒同斟。
和赋秋声
王洋（宋代）

初传岩谷声犹静，乍转松篁韵更清。
莫遣幽人破幽梦，梦中荣辱一般轻。
长安夜怀
李频（唐代）

匹马西游日，从吴又转荆。风雷几夜坐，山水半年行。

梦永秋灯灭，吟馀晓露明。良时不我与，白发向秦生。
村居
周筼（明代）

投闲犹复畏张罗，抱膝衡门独啸歌。绕屋竹深秋响急，隔溪山好夕阳多。

三年晚食充藜藿，九月寒衣问薜萝。欲向桐江寻隐逸，不知何处有渔蓑。
咏梅五十首呈史尚书
释绍嵩（宋代）

春风并力着寒梅，一半先开笑未开。
我亦悠然动清兴，欲题凡韵辄徘徊。
望海潮·东南形胜
柳永（宋代）

东南形胜，三吴都会，钱塘自古繁华。烟柳画桥，风帘翠幕，参差十万人家。云树绕堤沙，怒涛卷霜雪，天堑无涯。市列珠玑，户盈罗绮，竞豪奢。(三吴 一作：江吴)
重湖叠巘清嘉，有三秋桂子，十里荷花。羌管弄晴，菱歌泛夜，嬉嬉钓叟莲娃。千骑拥高牙，乘醉听箫鼓，吟赏烟霞。异日图将好景，归去凤池夸。
翠微山居八首
赵彦端（宋代）

老老山僧不下阶，双眉恰似雪分开。
世人若问枯松树，我作沙弥亲见栽。
送濮公远丁母忧还吴
谢晋（明代）

昔同游里闬，今共客京畿。俄尔闻亲讣，翻然别我归。

墓田松郁郁，江店柳依依。相送春将暮，因之泪满衣。
自吟拙什因有所怀
白居易（唐代）

懒病每多暇，暇来何所为。未能抛笔研，时作一篇诗。

诗成澹无味，多被众人嗤。上怪落声韵，下嫌拙言词。

时时自吟咏，吟罢有所思。苏州及彭泽，与我不同时。

此外复谁爱，唯有元微之。谪向江陵府，三年作判司。

向去二千里，诗成远不知。
桃源忆故人·玉楼深锁薄情种
秦观（宋代）

玉楼深锁薄情种，清夜悠悠谁共？羞见枕衾鸳凤，闷则和衣拥。
无端画角严城动，惊破一番新梦。窗外月华霜重，听彻《梅花弄》。
西园三月十一日
宋祁（宋代）

春园来继日，叠叶暗东西。
荫树都成幄，寻花旋作蹊。
沼鱼衔尾戏，林鸟合声啼。
宁暇并州问，山公醉自迷。
生秋庭作
弘历（清代）

虚庭景色飒含金，皎日清风拂竹林。杂卉晞旸争茜绚，乔柯得荫亦森沉。

鉴池朗印尘俱净，画壁周遮兴可寻。今日生秋閒属咏，平添尔许向秋心。
访廖叔度蒙示山谷所作真赞及藜郊等帖
度正（宋代）

珍重前贤此考槃，山川环合地平宽。
雨馀草木俱苍翠，好与光风霁月看。
饮罢夜归
陆游（宋代）

老病畏多酌，退闲愁夜行。
市灯疏欲尽，楼月澹初生。
露冷莎蛩咽，天高塞雁征。
归来差自喜，拥被听疏更。
立春日
陆游（宋代）

庆元丁巳春来晚，人日初过近上元。
空对一樽三太息，无人为戴缕金旛！
送张拱微出都
王安石（宋代）

归卧不自得，出门无所投。
独寻城隅水，送子因远游。
荒林缠悲风，惨惨吹驼裘。
捉手共笑语，顾瞻中河舟。
嗟人皆行乐，而我方坐愁。
肠胃绕锺山，形骸空此留。
念始读诗书，岂非亦有求。
一来裹青衫，触事自悔尤。
误为世所容，荣禄今白头。
寒责以区区，一毛施万牛。
不足助时治，但为故人羞。
宽恕许自劾，终欲东南流。
子今涉冬江，船必泊蔡洲。
寄声冶城人，为我问一丘。
夜雨
陆游（宋代）

寒雨连三夕，幽居只数椽。
家贫轻过节，身老怯增年。
日月悲歌里，关山泪眼边。
梅花自开落，叹息为谁妍？
赠别太常李博士兼寄两省旧游
韩翃（唐代）

两年戴武弁，趋侍明光殿。一朝簪惠文，客事信陵君。

简异当朝执，香非寓直熏。差肩何记室，携手李将军。

玉镫初回酸枣馆，金钿正舞石榴裙。忽惊万事随流水，

不见双旌逐塞云。感旧抚心多寂寂，与君相遇头初白。

暂夸五首军中诗，还忆万年枝下客。昨日留欢今送归，

空披秋水映斜晖。闲吟佳句对孤鹤，惆怅寒霜落叶稀。
楼枢密过华山浩然有念古慕希夷之心谨用韵作二诗以箴之 其二
郑刚中（宋代）

且说高皇宽法律，从他汉武好神仙。关中脱使闹如鼎，自屏山樊能安然。
广王醇正叔二思诗
王令（宋代）

木落不去根，水流常背源。
木落方病寒，尚覆本根温。
水流忘由来，散乱卑湿牵。
读子二思诗，起予二者言。
木实类君子，老有孝感存。
水亦人迹然，动由名利牵。
使我父母感，一夕身百翻。
人世但可悲，小官何足言。
情义有相夺，心迹固此分。
勉之多自宽，行见西归辕。
秋怀 其四
吴允禄（明代）

古道诚寥寥，相思一何深。相思夫奚为，将以慰吾心。

白日没西岭，须臾出东林。朱颜不复回，变幻徒相寻。

缅彼意中人，一别竟沉吟。岂无安期子，聊尔奏徽音。
为端夫病起解嘲
舒邦佐（宋代）

折臂三公古尚传，神全何必问形全。
前身恐是娄师德，试向沙头觅渡船。
瑞鹧鸪（海棠）
尤袤（宋代）

两行芳蕊傍溪阴。一笑嫣然抵万金。火齐照林光灼灼，彤霞射万影沉沉。晓妆无力胭脂重，春醉方酣酒晕深。定自格高难着句，不应工部总无心。
朝中措（癸丑寿安观使）
李曾伯（宋代）

夜来南极十分明。申月应生申。小范龙图老子，大苏玉局仙人。

擎天健手，家传方略，功在峨岷。看取芝封夜下，归来尽展经纶。
江流
彭汝砺（宋代）

江流缭绕转天涯，万幅风帆去若驰。红日远山开殿阁，青天高木出旌旗。

蛟龙回泊鳍鳞动，燕雀飞翻羽翮迟。身世百年长扰扰，扁舟多谢捕鱼儿。
同王适曹焕游清居院步还所居
苏辙（宋代）

身为江城吏，心似野田叟。
寻僧忽忘归，饱食莫携手。
畏人久成忽，路绕古城后。
茅茨远相望，鸡犬亦时有。
人远市井罢，日落狐兔走。
回风吹横烟，烧火卷林薮。
草深径渐恶，荆棘时挂肘。
褰裳涉沮洳，斜绝汙池口。
投荒分岑寂，欹侧吾自取。
二君独何为，经岁坐相守。
游従乏车骑，饮食厌菘韭。
周旋未忍弃，辛苦亦何负。
归来倚南窗，试挹樽中酒。
笑问黄泥行，此味还同否。
〈子瞻谪居齐安，自临皋亭游东坡，路过黄泥坂作《黄泥坂词》。
二君皆新自齐安来，故云。
〉主
登熙春岩庵
陈琏（明代）

我爱庵居好，登临兴独长。半岩花气重，一径竹阴凉。

厨剩斋僧米，垆馀供佛香。自缘来往惯，常此乐徜徉。
读见素救李空同奏疏偶成二绝 其一
黄佐（明代）

梁苑花间河水长，柳条谁遣媚风光。怜才不是云庄老，愁杀中山猎后狼。
一丛花 塘畔
曾廉（清代）

微闻步屧响长廊。挟瑟更笙簧。吴娘暮雨萧萧曲，冶歌好、转更凄凉。

小立徘徊，何人倚伴，衫袖一时香。

胜游莫说碧鸡坊。疏柳绿成行。截湖小艇横帆去，待清晓、露上荷塘。

塘畔小楼，菜羹蒸饼，不道似维扬。
书怀四首
胡宏（宋代）

台上忘忧草发，洲前含笑花开。
世路颠冥堪笑，旁观心自休哉。
贺董伯玉探梅
吴芾（宋代）

寄语南枝及早开，莫迟春信待人催。
我今已办千钟酒，准拟花前醉百回。
拟寒山寺 其一二一
释怀深（宋代）

区区求富贵，求得一何用。前遮并后拥，假合成戏弄。

正如梦南柯，妄认位貌重。忽然睡眼醒，始笑乾培奉。
秀华续咏 其十二 丽娟
黄金石（清代）

轻躯深恐逐风翔，柔软难禁罗绮裳。如此温柔真可老，君王偏恋白云乡。
六月十七日挟味荃贻书彦强三贝子园观荷
郑孝胥（清代）

荷香久乃闻，荷叶气弥满。初日加清凉，一碧已照眼。

涩甘得殊味，袭人千步远。深红绝可念，风露凝未散。

曲桥映高柳，纵望凡几转。雨余况无尘，渴障解舌本。

神清忽坐忘，语妙涉奥衍。芙蕖莲菡萏，菂薏字尤典。

生机何玲珑，造物巧莫阐。从人恣谛视，孰究顷刻变。

岂徒比木樨，意会吾无隐。诸君熟《尔雅》，释草卷试展。

却哂樊川文，女妇喻尤浅。
驾幸圣容院应制
广宣（唐代）

大唐国里千年圣，王舍城中百亿身。却指容颜非我相，

自言空色是吾真。深殿虔心随宝辇，广庭徐步引金轮。

古来贵重缘亲近，狂客惭为侍从臣。
辛卯满散天基节即事六首 其六
刘克庄（宋代）

小臣无状挂丹书，还著青袍两载馀。物色依然如碧鹳，阶衔久矣削绯鱼。
观史
黄庚（元代）

梧风萧瑟雨初晴，凉入书堂夜气清。
耿耿兰膏照千古，迟迟莲漏转三更。
力於兴废应难助，气为忠邪几不平。
掩卷长嗟方就枕，窗前咿喔又鸡鸣。
秋园杂兴 其一
杨巍（明代）

晚岁习禅寂，已无世上情。如何深夜里，犹自感秋声。
渔父词
蒲寿（宋代）

江渚春风淡荡时。斜阳芳草鹧鸪飞。莼菜滑，白鱼肥。浮家泛宅不曾归。
忆光孝寺前看蕉花作
汤显祖（明代）

拜朔台前春色深，碧云江上几沉吟。
霏红腻绿莲花女，抽尽芭蕉一卷心。
次陈中书惠生绡韵
释居简（宋代）

曾评五字玉堂诗，豪压城南示阿宜。池上凤毛今几个，阿宜何似阿戎奇。
梁大壮大观舞歌二首 其一 大壮舞歌
沈约（南北朝）

高高在上，实爱斯人。眷求圣德，大拯彝伦。率土方燎，如火在薪。

惵惵黔首，暮不及晨。朱光启耀，兆发穹旻。我皇郁起，龙跃汉津。

言届牧野，电激雷震。阙巩之甲，彭濮之人。或貔或武，漂杵浮轮。

我邦虽旧，其命维新。六伐乃止，七德必陈。君临万国，遂抚八寅。
赠谈命余圆机
蔡沈（宋代）

谈命谁称妙莫穷，圆机端的与天通。
试看今日飞腾者，多在当年计与中。
早秋浐水送人归越
陈羽（唐代）

凉叶萧萧生远风，晓鸦飞度望春宫。

越人归去一摇首，肠断马嘶秋水东。
覆杯池
马之纯（宋代）

当初一马过江来，幕府山头刈草莱。
无数流离未安集，几多政草合图回。
只应早起观庭燎，安得时常近酒杯。
江左中兴仗谁力，一池春水泛新醅。
寄罗主管四首
项安世（宋代）

可惜经年别，都能两日留。
别来长似梦，书到暂忘忧。
老子无公事，长安足俊游。
时时论人物，江汉有轻沤。
虞美人
石孝友（宋代）

月娥弄影当窗照。疑是巫山晓。芙蓉帐里睡魂惊。浅拂轻匀犹恐、已天明。

高楼未放梅花弄。却就鸳衾拥。舞腰纤瘦不禁春。恣意任郎撩乱、一梳云。
寄题刘成功锦里
杨万里（宋代）

嘉林市中尘一丈，嘉林寺後竹千竿。
先君授徒竹窗底，我初识君俱少年。
同师同舍同笔砚，火冷灯青飞雪片。
春风一夜吹林花，南北飘零各星散。
我今头白苦思归，羡君山园芋栗肥。
为君题作小锦里，君应一笑巾堕儿。
夜闻筝中弹潇湘送神曲感旧
白居易（唐代）

缥缈巫山女，归来七八年。殷勤湘水曲，留在十三弦。

苦调吟还出，深情咽不传。万重云水思，今夜月明前。
宁宗郊祀二十九首 送神用《景安》。
郊庙朝会歌辞（宋代）

神辅有德，来燕来娭。礼荐熙成，三灵逆釐。神飨有道，言旋言归。

福祉咸蒙，百世本支。
钱子孔周久卧沉疴不出奉简律句
汤珍（明代）

束发相要及暮年，追陪花月与林泉。
却缘伏枕违春事，自笑无情拍酒船。
炼骨旧传禽戏术，全身新读马蹄篇。
高轩列榭多云气，日盼庭柯芳树前。
幽居春暮书怀（一作石门暮春，一作蓝田春暮）
钱起（唐代）

自哂鄙夫多野性，贫居数亩半临湍。溪云杂雨来茅屋，

山雀将临到药栏。仙箓满床闲不厌，阴符在箧老羞看。

更怜童子宜春服，花里寻师指杏坛。
赠许牍秀才
方干（唐代）

理论与妙用，皆从人外来。山河澄正气，雪月助宏才。

傲世寄渔艇，藏名归酒杯。升沈在方寸，即恐起风雷。
城东谢氏园亭即席上冲元
彭汝砺（宋代）

小小林亭花竹幽，低徊似拟慰公愁。相看剧饮终无绪，坐叹风光信水流。
送进士钱景通赴青州堆官
柯潜（明代）

曾为龙虎榜中人，新拜除书下紫宸。要使门无投刺客，莫教庭有泣冤民。

郊亭酒尽青山暮，驿路花明碧海春。名士未应淹佐郡，孤帆早晚问归津。
再有蜀命别王居卿
赵抃（宋代）

穆陵关望剑门关，岱岳山连蜀道山。自顾松筠根节老，谁怜霜雪鬓毛斑。

离家讵谓虞私计，过阙尤欣觐帝颜。叱驭重行君莫讶，古人辞易不辞难。
横吹曲辞。折杨柳
刘宪（唐代）

沙塞三河道，金闺二月春。碧烟杨柳色，红粉绮罗人。

露叶怜啼脸，风花思舞巾。攀持君不见，为听曲中新。
采莲曲二首
萧德藻（宋代）

相随不觉远，直到暮烟中。
恐嗔归得晚，今日打头风。
送李秀才归建安
徐铉（宋代）

昔闻武夷士，皆是帝曾孙。
李君即其人，命舛道常存。
爱子已折桂，华组耀闺门，
吾身可拂及，彩服归丘园。
捧觞庆北堂，其乐不可言。
清溪环幽居，远岫横前轩。
弹琴咏招隐，芳意飘若兰。
老夫无此分，何必矜弹冠。
西行
孔平仲（宋代）

缭绕西行入乱山，白云深处据征鞍。荞花著雨相争秀，枣颊迎征一半丹。

鞅掌未能逃物役，乾坤何处托身安。莒台东向情无限，那更秋风作暮寒。
次韵王教授同寄昌甫器远无为临漳 其五
韩淲（宋代）

瓯闽何处是，绝岭更危溪。乘障消蛮虺，望洋蒐水犀。

庾公情不浅，朱老世思齐。乘月胡床坐，角巾随意低。
次韵重令升四咏·竞秀亭
朱翌（宋代）

山阴道士顷留宫，应接烟云马不前。
君说江南亦如此，我虽未到想当然。
横吹曲辞。关山月二首
戴叔伦（唐代）

月出照关山，秋风人未还。清光无远近，乡泪半书间。

一雁过连营，繁霜覆古城。胡笳在何处，半夜起边声。
送俞尉
方岳（宋代）

空山十日雨，茅屋无炊烟。
五饥尚可忍，夜读声琅然。
荒寒数家聚，生理尤堪怜。
频年岁不入，枯草生秋田。
春深麦犹稚，米斗直万钱。
悲哉几斛愁，博此半釜{上衍下食}。
前村老翁姥，语笑何由缘。
问知好官人，发廪不我朘。
常时有司吝，宁肯圭撮捐。
官来剖私量，不受吏舞权。
中流一壶济，空复宽眼前。
高轩忽予过，剪韭相留连。
九华元老苍，归袖何翩翩。
官无高与卑，为政要可传。
使我一念存，所至民瘼痊。
常平吾故人，问俗惟初搴。
为言民戚休，毋可诿老天。
吾方屏田庐，不敢驰书笺。
并声绝宣城，倘寄晴云篇。
四禅精舍登览悲旧寄朝宗巨川兄弟
韦应物（唐代）

萧散人事忧，迢遰古原行。春风日已暄，百草亦复生。

跻阁谒金日，攀云造禅扃。新景林际曙，杂花川上明。

徂岁方缅邈，陈事尚纵横。温泉有佳气，驰道指京城。

携手思故日，山河留恨情。存者邈难见，去者已冥冥。

临风一长恸，谁畏行路惊。
点绛唇 重阳菊间小酌，同申元帅等
李俊明（元代）

秋树风高，可怜憔悴门前柳。白衣去後。闲却持杯手。一笑相逢，落帽年时友。群知否。南山如旧。人比黄花瘦。
题江贯道山水十绝
刘克庄（宋代）

一棹微茫里，孤亭紫翠间。
恍疑涉彭蠡，又似访庐山。
送友欧阳公宣之辽东
王知谦（明代）

客中送客恨无涯，强展花笺赋别诗。辽海岁寒应历涉，巴山春暖少驱驰。

仲升投笔心先壮，仁贵荣归会有期。后夜相思何处是，柳营风细月明时。
和武公望催梅三首
廖行之（宋代）

准拟花前玉斚飞，那知辜负隔年期。
枝头未报春来信，閒却西湖处士诗。
题李商叟半村壁
徐照（宋代）

一径苍苔合，连年不出门。
风高松有韵，溪满石无痕。
不自知名重，令人觉有尊。
更忧徵诏至，移室向深村。
岳王坟
唐顺之（明代）

国耻犹未雪，身危亦自甘。
九原人不返，万壑气长寒。
岂恨藏弓早，终知借剑难。
吾生非壮士，于此发冲冠。
木芙蓉
邓深（宋代）

露冷烟凄草树荒，木芙蓉好试平章。
蒲萄晚叶尤宜日，芍药秋花正耐霜。
蜀锦卷帏妆院落，秦宫开镜照池塘。
写容安得剑南老，聊复殷勤酹一觞。
买梅花木犀海棠橘栽置库中
韩淲（宋代）

护此数寸根，待彼数枝花。何时春风来，老眼易横斜。

桃红与李春，长安事芳华。买栽恐无地，识者能几家。

家山对石涧，冬日百树梅。梅花已一开，无时不持杯。

客至虽留连，客去转徘徊。今栖省户间，一株手亲培。
刘仙岩
黎民袖（明代）

仙去还留迹，云深路不迷。洞门长寂寂，瑶草自萋萋。

探历龙编远，何年鹤驭归。漫游松鸟共，回首夕阳低。
僮方捣茶知予书初辍捣以待呼而戒之
郑刚中（宋代）

顽童来听老夫言，困至如今我欲眠。
汝但闭门推客去，破茶不碍梦魂圆。
鹧鸪天 集句
赵可（宋代）

十顷平波溢岸清。草香沙暖水云晴。轻衫短帽垂杨里，楚润相看别有情。挥彩笔，倒银瓶。花枝照眼句还成。老来渐减金钗兴，回施春光与后
归园田居·其一
陶渊明（魏晋）

少无适俗韵，性本爱丘山。
误落尘网中，一去三十年。(误落 一作：误入)
羁鸟恋旧林，池鱼思故渊。
开荒南野际，守拙归园田。
方宅十余亩，草屋八九间。
榆柳荫后檐，桃李罗堂前。
暧暧远人村，依依墟里烟。
狗吠深巷中，鸡鸣桑树颠。
户庭无尘杂，虚室有余闲。
久在樊笼里，复得返自然。
七夕宴悬圃二首
李治（唐代）

羽盖飞天汉，凤驾越层峦。俱叹三秋阻，共叙一宵欢。

璜亏夜月落，靥碎晓星残。谁能重操杼，纤手濯清澜。

霓裳转云路，凤驾俨天潢。亏星凋夜靥，残月落朝璜。

促欢今夕促，长离别后长。轻梭聊驻织，掩泪独悲伤。
石州慢 水边篱落忽见横枝病起寻春感时悽异
郑文焯（清代）

竹外横斜，犹是去年，春在江国。垂垂雪老烟疏，一树暗催头白。

西崦旧赏，总误天际轻阴，山桥谁倚伤心碧。怊怅又黄昏，但诗痕愁觅。

追忆。故宫春梦，点额人归，坠钿消息。空有翠禽，啼恨花间曾识。

璚枝未寄，那更连雨凄寒，飘零不待南楼笛。绕树再来看，怨东风无力。
题水西周三十三壁二首
陈与义（宋代）

不管先生巾欲摧，雨中艇子便撑开。
青山隔岸迎人去，白鹭冲烟送酒来。
和江文通杂拟诗三十首 其十五 卢中郎
弘历（清代）

伯牙及钟期，交因丝桐器。何事咸博辈，结绶期致位。

猥蒙厕群咸，常羞非其匹。绥彼狐白裘，其皮信非一。

逢荣固不期，遇厄遑有恤。顾惭鸿腹背，损益何得失。

负担本州役，四境幸宁谧。未增晋阳垒，讵抑秦兵出。

邈哉千里涂，不骋驽蹇质。终当谢荣华，蓬茅守萧瑟。

赫赫虽无名，悠悠亦多逸。颐志潜山泽，鍊玉餐琼实。
题徐惟得冲漠斋十二绝 其三 郑圃御风
胡应麟（明代）

羊角鹏程快羽毛，罡风八极送飞涛。窅然天际真人度，始信长沙蹋翼劳。
小舟过陂口
彭汝砺（宋代）

轻舟落陂漘，脱去如一叶。篙工习攲险，振呼矜巧捷。

急水生凉习，盛暑熨汗浃。涉远虽力壮，临危固心怯。

不如山居安，魂梦亦妥帖。
蹴鞠
钱福（明代）

蹴鞠当场二月天，仙风吹下两婵娟。
汗沾粉面花含露，尘扑娥眉柳带烟。
翠袖低垂笼玉笋，红裙斜曳露金莲。
几回蹴罢娇无力，恨杀长安美少年。
浪淘沙（九月十八日与千里赏菊三首）
葛胜仲（宋代）

又见菊花新。色浅香匀。老人衰病卧漳滨。虽是无聊仍止酒，幸有嘉宾。

不用怨萧辰。不似芳春。请看金蕊照金尊。今夜花前须醉倒，直到黎明。
自君之出矣 其三
郭翼（元代）

自君之出矣，琴瑟何曾御。思君如落叶，萧瑟悲秋暮。
忙
徐夤（唐代）

双竞龙舟疾似风，一星球子两明同。平吴破蜀三除里，

灭楚图秦百战中。春近杜鹃啼不断，寒催归雁去何穷。

兵还失路旌旗乱，惊起红尘似转蓬。
卖饼妻
弘历（清代）

鸿雁无二匹，岂知有改更。宁王虽豁达，饼师若为情。
偈颂一百零二首
释慧远（宋代）

三世诸佛转法轮，一大藏教说不尽。
象骨当机正令行，玄沙见机行正令。
或说或听闻不闻，电卷星飞谁与论。
拨转那边关捩子，眉毛留得数茎有。
如梦令·正是辘轳金井
纳兰性德（清代）

正是辘轳金井，满砌落花红冷。蓦地一相逢，心事眼波难定。谁省，谁省。从此簟纹灯影。
书汤英润罗扇
黎贞（明代）

扁舟何处来，浩浩剡溪曲。不是雪夜期，松杉满庭绿。
相和歌辞。江南曲
宋之问（唐代）

妾住越城南，离居不自堪。采花惊曙鸟，摘叶喂春蚕。

懒结茱萸带，愁安玳瑁簪。侍臣消瘦尽，日暮碧江潭。
戒事魔十诗 其四
李兼（唐代）

莫念双宗二会经，官中条令至分明。罪流更溢三千里，白佛安能救尔生。
西蜀言道士昔同夏岳山三十年后著僧伽梨衣复
释智愚（宋代）

不拜星坛不步虚，裂冠来下死工夫。
地炉深处烧红叶，曾记三生旧话无。
阮敬斋慎斋云庄招饮桑榆别业 其二
徐鸿谟（清代）

波影山光共一楼，西泠台榭亦清幽。披图我有飘零感，孤负青山事客游。
七言赠杨乐道建茶
沈遘（宋代）

建溪石上摘先春，万里封包数数珍。羸病从来苦多饮，高情应只属诗人。
冬晴三首
赵蕃（宋代）

我家读书堂，堂下才几席。
常年曝背地，兄弟兼子侄。
长者坐藜床，稚者把书帙。
此段不可忘，何时复能集。
题法喜院是院一瓦一木皆自能师手而师丈室惟
舒坦（宋代）

抱山重屋两回廊，杉桧如云百尺长。
香火它年谁第一，老师辛苦顶如霜。
定风波（丙寅四月吴门西楼之集）
蔡伸（宋代）

老去情钟不自持。篸花酌酒送春归。玉貌冰姿人窈窕。一笑。清春岂减少年时。

欲上香车俱脉脉，半帘花影月平西。待得酒醒人已去。凝伫。断云残雨尽堪悲。
寄朱伯盛
卢熊（明代）

白首耽书更不忘，鹄文虫篆烂生光。
高人为赋峨冠石，太史曾题琢玉坊。
野屐蹋云闲看竹，春帘凝雾静焚香。
别来又泛松陵棹，渺渺轻鸥江水长。
即事
王安石（宋代）

径暖草如积，山晴花更繁。
纵横一川水，高下数家村。
静憩鸡鸣午，荒寻犬吠昏。
归来向人说，疑是武陵源。
二月十五陈枢密席上
释居简（宋代）

上苑春常早，北海尊难老。朝来清镜中，满镜朱颜好。

回观斗以南，如此能几翁。秉彝固全德，数量齐崆峒。

坐寝淮南谋，俯视汲长孺。凛然老精神，折冲在尊俎。

吟律行师严，四海岩岩瞻。莫袖春风手，脍炙天下口。
壬午二月桃方盛开雪积其上光辉红润不可形状
吴儆（宋代）

夭桃先已醉春风，青女犹争造化功。
应与骚人嫌太赤，故将铅粉注深红。
次韵王巩独眠
苏轼（宋代）

居士身心如槁木，旅馆孤眠体生粟。
谁能相思琢白玉，服药千朝偿一宿。
天寒日短银灯续，欲往従之车脱轴。
何人吹断参差竹，泗水茫茫鸭头绿。